Brackenfell: Ramaphosa vra ondersoek na 'rassisme' | Maroela Media
Die herrie rondom Hoërskool Brackenfell in Kaapstad kring al wyer uit, met selfs pres. Cyril Ramaphosa wat hom nou daaroor uitgelaat het.
Ouers en inwoners het Maandag slaags geraak met betogers van die EFF buite die skool waar die rooi barette teen beweerde rassisme by die skool betoog het. 'n Groep leerders van die skool het vroeër 'n private matriekafskeidgeleentheid gehou waarheen geen swart leerder oënskynlik genooi is nie.
Ramaphosa het die konfrontasie buite die skool as betreurenswaardig bestempel en het almal betrokke gevra om verantwoordelik op te tree.
"Op 'n baie belangrike en moeilike tyd vir matrikulante, nie net by Hoërskool Brackenfell nie maar landwyd, is die spektakel van ouers en betogers wat handgemeen by die skoolhek raak, uiters ongelukkig," het Ramaphosa gesê.
Die president sê dit is die reg van elke Suid-Afrikaner om vreedsaam te betoog, en enige optrede om die reg op vryheid van uitdrukking, veral deur geweld en intimidasie, te onderdruk, moet veroordeel word.
Hy sê die gebeure roep beelde uit die verlede op waarheen nooit weer teruggekeer moet word nie.
Die president het ook gevra dat bewerings van rassisme teen die skool dringend ondersoek moet word.
Hy het gemaan dat mense se gedrag, agter geslote deure en in die openbaar, nooit die beginsel van nie-rassigheid moet ondermyn nie.
"Ons moenie toelaat dat wat by Hoërskool Brackenfell gebeur het, deur enige groep gebruik word om rasseverdeling te veroorsaak nie."
Die Menseregtekommissie (MRK) het intussen ook die geweld veroordeel.
"Die kommissie is uiters teleurgesteld dat daar in vandag se tye nog 'n rasgesegregeerde private geselligheid vir matriekleerders van die skool is. Selfs meer teleurstellend is die feit dat die geselligheid deur hul ouers en twee onderwysers van die skool bygewoon is," het die MRK gesê.
"Die hou van 'n 'slegs wit'-geselligheid – indien dit waar is – word sterk veroordeel. Niemand moet toegelaat word om rassesegregasie na hierdie land terug te bring nie."
Die kommissie sê die diep verdeeldheid van die apartheid- en koloniale verlede kan nie genees word as kinders afsonderlik op grond van ras sosialiseer nie.
"Die kommissie veroordeel die geweld, veral omdat dit ten aanskoue van jong mense plaasgevind het wat veronderstel is om voor te berei vir die eindeksamen wat weens die Covid-19-pandemie en die onderbrekings wat dit veroorsaak het, na verwagting reeds moeilik gaan wees."
Die MRK het die polisie gevra om 'n man wat in videomateriaal gesien word hoe hy 'n swart vrou in EFF-drag met 'n stok slaan, in hegtenis te neem.
Die kommissie sê die voorval moes nooit gebeur het nie en moes deur die nasionale en provinsiale onderwysdepartement hanteer word.
Die MRK het ook gevra vir 'n ondersoek na die "gedrag van die twee onderwysers wat glo die rasgesegreseerde geselligheid bygewoon het".
Die Wes-Kaapse departement van onderwys het Maandag reeds gesê hy gaan nié optree teen die onderwysers nie.
"Die Wes-Kaapse onderwysdepartement kan en gaan ook nie enige stappe doen teen onderwysers wat as gaste genooi en 'n private geleentheid bygewoon het wat hulle nie gereël het nie en terwyl hulle ook nie vooraf geweet het wie dit gaan bywoon nie," het Debbie Schäfer, LUR vir onderwys in die provinsie, gesê.
Nou ja toe, iets trek toe die president se aandag. Maar plaasmoorde? Het boere nie ook 'n reg op lewe nie?
Ag ou Cyril is dit omdat jou kaders wat onder die fandel die EFF orals n mok maak, pakslae gekry het? You and your people are the biggest racist in SA, and looters. Genoeg is genoeg, bou bietjie op, en hou afbreek en plunder. So terloops in enige mens se privaat hoedanigheid, kan ek sal ek kuier met iemand van my keuse.. Julle kamma reenboog nasie bestaan nie… miskien in jul drome… Speek eerder die EFF aan, en ondersoek hulle oor plaasmoorde en brande… Doen iets konstruktiefs en hou op weg kruip.. Een ding wat ek met Julius saam stem… Lees meer »
Ras en apartheid kaart word hier gespeel. Ek bly maar eerder stil voordat ek met my groot mond in die tronk beland.
Daar het ons dit,as jy wit is,is jy skuldig.
Ek staan verstom!!! Hoe presies kan 'n privaat geleentheid nou onder die spervuur kom oor wie na die geleentheid genooi is? Het sy edele die uwe President nie regte werk nie? Hy hou hom op met kinder partytjies ??? Ek kan na my huis nooi wie ek wil, ongeag hul ras of loopbaan, hoe presies is dit 'n rasse aangeleentheid? En van wanneer af is " vreedsame betogings" by skole goed en ouers se reg om hul kinders te beskerm sleg??